জীবনে একবারই কোরবানির হটে গিয়েছেন পরিচালক গিয়াস উদ্দিন সেলিম।  এরপরে কখনোই আর হাটমুখো হননি। সেলিম জানিয়েছেন- প্রতি বছর বাবামায়ের সঙ্গে ঈদ পালন করি। এবারেরও তার ব্যতিক্রম হবে না। বাবা নিজেই হাটে গিয়ে গরু ছাগল যা কেনার তা কিনে নেবেন। আর ঈদের দিন বাবার ওপরই সবচাইতে বেশি চাপ থাকে।    ছেলেবেলায়, তখন আমি সপ্তম কি অষ্টম শ্র্রেণীতে পড়ি। সামনে কোরবানির ঈদ। বাবা আর চাচারা তৈরী হয়ে হাটে যাচ্ছেন। আমিও তাদের পিছু নিলাম। ফেনী জেলার একটি হাটে গিয়ে অনেক ঘোরাঘুরি করে কেনা হলো একটি গরু। তারপর আবার বাড়িমুখো। গরুর একটি রশি আমার হাতে এবং অপরটি বাবার হাতে ধরা। অকস্মাৎ পাগলের মতো  ইদিক-বিদিক ছুটতে শুরু করলো গরু। আমরাও ছুটলাম গরুর পিছু পিছু। অনেক কসরৎ শেষে পাকড়াও করা হলো তাকে। শেষ পর্যন্ত সারাটা পথ আমরা দুজনে টানাটানি করে গরু নিয়ে বাড়ি ফিরে আসি। সেদিনের সেই অভিজ্ঞতার সুবাদে আর কখনো হাটে যেতে মন চায়নি আমার।    ঈদ মানেই আনন্দ আর উচ্ছাস। কিন্তু কোরবানির ঈদের আনন্দঘন পরিবেশ মোটেও পছন্দ নয় আমার। আর গরুর হাটের অবস্থাতো একেবারেই অসহনীয়। যে এলাকায় হাট বসে, দুর্গন্ধের ধাক্কায় সে এলাকায় ঢোকা যায় না। আর ঈদের দিন যেখানে-সেখানে গরু জবাই, দুর্গন্ধ এগুলো একদম মেনে নিতে পারি না আমি,  এসমস্ত কারণে কোরবানির ঈদে নিজেকে যতটা সম্ভব আড়ালেই রাখতে চাই আমি।